Document ID: 32007R0671

A TANÁCS 671/2007/EK RENDELETE
(2007. június 11.)
a burgonyakeményítő-gyártási kvótarendszer létrehozásáról szóló 1868/94/EK tanácsi rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Az 1868/94/EK tanácsi rendelet (2) melléklete meghatározza a burgonyakeményítőt termelő tagállamok 2005/2006-os és 2006/2007-es gazdasági évre szóló burgonyakeményítő-kvótáit.
(2)
A kvóták Közösségen belüli elosztása - az 1868/94/EK rendelet 3. cikke (2) bekezdésének megfelelően - a Bizottság Tanácsnak benyújtott jelentése alapján történik. A Tanácsnak benyújtott jelentés szerint a keményítőpiac alakulásának vizsgálatakor figyelembe kell venni a cukorágazat közös piacának szervezését érintő legújabb reformot. A cukorreform teljes alkalmazása azonban fokozatosan kerül bevezetésre. Ezért amíg megmutatkoznak e reform burgonyakeményítő-ágazatot érintő első hatásai, a 2006/2007-es gazdasági év kvótáit két évvel meg kell hosszabbítani.
(3)
A burgonyakeményítőt gyártó tagállamoknak további két évig a 2006/2007-es gazdasági évre elfogadott kvóták alapján kell elosztaniuk kvótáikat valamennyi burgonyakeményítő-gyártó között.
(4)
A 2007/2008-as gazdasági évre meghatározott alkvótákból le kell vonni az 1868/94/EK rendelet 6. cikke (2) bekezdésével összhangban a 2006/2007-es gazdasági évben rendelkezésre álló alkvótákon felül felhasznált mennyiségeket.
(5)
Ezért az 1868/94/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
Az 1868/1994/EK rendelet a következőképpen módosul:
1.
A 2. és a 3. cikk helyébe a következő rendelkezés lép:
„2. cikk
(1) A burgonyakeményítő-termelő tagállamok részére a melléklet szerinti kvóták kerülnek megállapításra a 2007/2008-as és a 2008/2009-es gazdasági évre.
(2) Valamennyi, a mellékletben említett burgonyakeményítő-gyártó tagállam a 2006/2007-es gazdasági évre rendelkezésre álló alkvóták alapján osztja el a kvótát a burgonyakeményítő-gyártó vállalkozások között a 2007/2008-as és a 2008/2009-es gazdasági évben történő felhasználás céljából, a második albekezdés alkalmazására figyelemmel.
A 2007/2008-as gazdasági évben az egyes termelők rendelkezésére álló részkvótákat ki kell igazítani a 2006/2007-es gazdasági év során a 6. cikk (2) bekezdésével összhangban a kvótán felül felhasznált mennyiségek figyelembevételével.
3. cikk
A Bizottság 2009. január 1-jét megelőzően a megfelelő javaslatok kíséretében jelentést nyújt be a Tanácsnak a kvótarendszer Közösségen belüli működéséről. A jelentésben beszámol a burgonyakeményítő és gabonakeményítő piacán bekövetkezett fejleményekről.”
2.
A melléklet helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2007. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2007. június 11-én.

Labels: 17
6